“Minderhede sal hulle nie van stryk laat bring deur Malema-uitsprake”Malema. Foto: Werner Beukes/SAPA Die burgerregte-organisasie AfriForum het in reaksie op Julius Malema se polariserende uitsprake die afgelope naweek gesê dat minderheidsgemeenskappe in besonder en die gematigde meerderheid Suid-Afrikaners in die algemeen, hulle nie van stryk sal laat bring deur Malema se tirades nie. Volgens AfriForum het minderhede in die geskiedenis al baie groter uitdagings as Malema met groot sukses getrotseer. Ernst Roets, adjunk uitvoerende hoof van AfriForum, het gesê dat sy organisasie hom nie op sleeptou sal laat neem deur Malema nie, maar dat AfriForum ook nie huiwer om ferm teen Malema op te tree, sou die situasie dit vereis nie. “AfriForum se regspan is reeds gevra om Malema se uitsprake die afgelope naweek te bestudeer en aanbevelings te maak oor moontlike optrede, “ het Roets bygevoeg. “AfriForum is tot die bevordering van wedersydse erkenning en respek verbind. Daarom is die stryd teen rassistiese en polariserende uitsprake soos dié van Malema vir ons ŉ prioriteit. Hoewel Malema ŉ gemarginaliseerde figuur is, sal ons op sy uitsprake reageer in soverre as wat dit nodig is om vreedsame naasbestaan te bevorder.” Lees ook: Malema spreek die skare toe by EFF-bekendstelling